Birt þann 4. mars , 2012 | Höfundur : Nörd Norðursins VARÚÐ – GREININ INNIHELDUR SPILLA ( SPOILERS ) ! – Á næstu vikum mun ég taka fyrir Dead-seríu Romeros þar sem ég fer yfir sögu þeirra og greini þær . Ég hef nú þegar farið yfir Night of the Living Dead ( 1968 ) og Dawn of the Dead ( 1978 ) og í þessari grein mun ég fara yfir þriðju Dead-myndina , Day of the Dead , eftir George A. Romero . Að sögu lokinni dembum við okkur í greiningu á myndinni . Uppvakningar hafa tekið yfir jörðina og er fylgst með hópi fólks sem vinnur fyrir herinn neðanjarðar í skjóli frá uppvakningum . Hefðbundin vopn hafa ekki dugað í stríðinu gegn þeim og er markmið hersins og vísindamanna að gera rannsóknir á þeim til að skilja þá betur og finna veika punkta sem væri hægt að nota gegn þeim . Sambandið milli vísindamannanna og hermannanna er stirt og versnar einungis með tímanum . Mikið er um ágreining og ósætti um hvað eigi að gera og hvernig . Vísindamennirnir plata uppvakningana inn í búr sem síðan lokast , líkt og stór dýragildra . Þeir eru síðan færðir inn á rannsóknarstofu þar sem hegðun og líkamsstarfsemi þeirra er rannsökuð með uppskurði og tilraunum . Vísindamennirnir ná ekki að leggja fram endanlega niðurstöðu á rannsóknum sínum en Dr. Logan lýsir kenningum sínum sem leiða margt nýtt og áhugavert í ljós . Logan hefur komist að því að löngun uppvakninganna í mannakjöt byggist ekki á hungri eða næringarleysi , þar sem meltingarkerfi og magi þeirra virka ekki sem áður , heldur byggist átið eingögnu á eðlishvöt ( e. instinct ) . Logan er með uppvakninga bundna niður á bekk í tilraunastofu sinni og sannar mál sitt með því að sýna uppvakning sem þráir enn mannakjöt þó að öll líffæri hafi verið fjarlægð úr honum og aðeins heilinn sé eftir . Dr. Logan notar uppvakninginn Bub til þess að rannsaka hegðun uppvakninga . Í ljós kemur að hægt er að endurvekja minni og minningar þeirra , t.d. man Bub hvernig á að raka sig , hvernig á að skjóta úr byssu og heilsa hermanni . Logan líkir uppvakningunum við manneskjur og segir að um sama hlutinn sé að ræða ; uppvakninga og manneskjur . Sarah andmælir þessu og útskýrir að uppvakningar sýni engar mennskar tilfinningar á borð við einmannaleika , reiði eða sorg . Meiri spenna myndast milli hópanna tveggja og þegar fjöldi uppvakninga kemst inn í neðanjarðarbyrgið eykur það aðeins á sundurlyndið . Dr. Logan er drepinn af hermanninum Rhodes , stuttu síðar nær Bub að losa sig úr prísundinni og finnur lík Logans . Bub verður spenntur og glaður við að sjá Logan en hissa þegar hann tekur ef því að Logan hreyfir sig ekki . Þegar Bub áttar sig á að Logan sé látinn öskrar hann af reiði og sorg yfir að hafa misst „ vin “ sinn og nær í byssu með hefnd í huga . Sarah , John og McDermott hlaupa í átt að þyrlunni til að flýja óhugnaðinn . Um leið og Sarah kemur að þyrlunni grípa uppvakningar í hana og hún öskrar , við það vaknar hún upp frá draumi . Þegar Sarah vaknar kemur í ljós að hún er á ströndinni ásamt John og McDermott , fjarri uppvakningum . Þyrlan er við hlið Söruh og hún tekur fram dagatal og merkir við 4. nóvember . Uppvakningarnir í Day of the Dead hegða sér svipað og uppvakningarnir í Night . Helsti munurinn á uppvakningunum í Day og þeim sem er að finna í eldri Dead-myndunum er að nú er farið að þjálfa og rannsaka þá . Dr. Logan útskýrir ýmsar kenningar sem hann telur sig hafa sannað varðandi hegðun uppvakninga . Logan hefur einnig verið að þjálfa og kenna uppvakningnum Bub ýmislegt og fær Bub verðlaun í hvert skipti sem hann stendur sig vel , sem Logan ítrekar að sé undirstaða í að þjálfunin gangi eftir og má líkja aðferðinni við þjálfunaraðferð hunda . Bub er fenginn til að skoða ýmsa muni ( t.d. bók og raksköfu ) sem endurvekja minni hans um hvernig eigi að nota hlutina og til hvers þeir eru notaðir . Bub var hermaður og man hvernig á að heilsa að hermannasið og hvernig á að meðhöndla skotvopn , sem hann gerir í lok myndarinnar . Bub er ekki fulltrúi annara uppvakninga í Day heldur undantekning , þar sem aðrir uppvakningar ráfa um og breytast í rándýr um leið og þeir komast í nánd við mannakjöt . Logan tekur fram að hægt sé að þjálfa alla uppvakninga , en það taki tíma og þolinmæði . Bub finnur fyrir tilfinningum ólíkt öðrum uppvakningum og gera þessar tilfinningar hann mennskari en ella . Það má ekki gleyma því að uppvakningar eru / voru mannfólk , líkt og Logan segir í myndinni : „ They are us . “ Útlit uppvakninga í Day er frábrugðið því sem sést í Night og Dawn . Í svart-hvítu myndinni Night var húðlitur uppvakninganna náhvítur og í Dawn ( ljós ) blár , en í Day er húðlitur þeirra í flestum tilfellum fölgrænn eða fölblár . Hegðun uppvakninganna er nær því sem þekkist í Night en í Dawn , þar sem undirvitund þeirra virðist ekki hafa mikil áhrif á þau . Saga Day gerist þó að mestu leyti í neðanjarðarbyrgi og því ekki hægt að lýsa hegðun þeirra sem eru uppi á jörðinni . Mikil þróun hefur orðið í förðun frá því í Night og Dawn . Mun fleiri uppvakningar líta út eins og þreytuleg lík sem er um það bil að rotna . Í Night og Dawn voru uppvakningarnir mun líkari öðru mannfólki , en þó með annarskonar húðlit . Í Day hefur mörgu verið bætt við förðunina , svo sem sárum og örum ( húðþurrkun ) Söguheimur myndarinnar er dimmur og drungalegur og er algjör andstæða við litagleði Romeros í Dawn . Sagan gerist að mestu leyti í neðanjarðarbyrgi og liggur dimm og drungaleg áferð yfir allri myndinni . Day er alvörugefin og passar myrkur myndarinnar því vel við . Romero á það til að dimma myndina það mikið að áhorfandinn eigi erfitt með greina hvað er að gerast sem gerir atriðin dularfull , en á sama tíma getur áhorfandinn orðið pirraður á myrkurstilraunum Romeros þar sem fátt annað sést en svartur skjár . Líkt og í Night og Dawn má lesa Day sem gagnrýni á Bandaríkin og kapítalísk samfélög . Herinn og hermennirnir eru tákngervingar ríkisstofnana þar sem herinn er ekkert annað en ríkisstofnun . Hermennirnir eru dónalegir í framkomu , óþolinmóðir og vilja leysa vandamál fljótt og með ofbeldisfullum hætti . Karlmennskuímynd þeirra er mikil sem var reyndar mjög einkennandi meðal vinsælla kvikmyndahetja níunda áratugsins ( t.d. Rambo ) en margar þeirra byggðust á herhugmynda ( fr ) æði Reagans sem þá var við völd . Á þennan hátt sýnir Romero yfirgangsemi og valdabrjálæði yfirvaldsins sem gefur skít í hinn almenna borgara og gerir allt til að koma sínum hagsmunum á framfæri . Aðstæðurnar skapa meira erfiði fyrir vísindamennina sem nú þurfa að takast á við tvo hópa ; uppvakninga og hermenn . Kvenhetja Dead-myndanna ( Barbra í Night , Francine í Dawn og Sarah í Day ) hefur styrkst til muna og er orðin ákveðin og sterk í Day . Sarah lætur ekki vaða auðveldlega yfir sig líkt og Francine leyfir í Dawn og birtist ekki heldur sem máttvana ( eða jafnvel aumkunarverð ) kona líkt og Barbra í Night . Sarah er einnig fyrsta kvenhetja Dead-myndanna sem er aðalsöguhetjan í myndinni . Kvenréttindabaráttan var áberandi á áttunda og níunda áratugnum og fengu konur aukin réttindi og aukna virðingu . Romero er mögulega að sýna stöðu kvenna innan samfélagsins í myndunum og um leið sýnir hann þá þróun sem hefur átt sér stað í kvenréttindamálum í Bandaríkjunum og víðar . Endir myndarinnar er á bjartsýnni nótum en áður þar sem Sarah , John og McDermott eru saman á strönd ónefndrar eyju . Sama tilfinning kemur upp í huga áhorfandans og í Dawn þar sem konan og karl ( arnir ) geta fjölgað mannkyninu . Líkt og í Dawn er það blökkumaður ( John ) sem kemst undan með kvenhetju myndarinnar , en í þetta skipti hefur hvítur maður ( McDermott ) bæst í hópinn . Erfitt er að ráða í það hvers vegna Romero lætur þrjár persónur enda saman í lok myndarinnar en ekki tvær líkt og í Dawn eða tvær konur og tvo karla . Þegar Sarah vaknar upp af draumnum í lok myndarinnar er ómögulegt fyrir áhorfandann að vita hve stór hluti myndarinnar var í raun draumur hennar .